21 Mme go tweng ka ditlamorago tse di tlwaelegileng tsa bolwetse, e leng diphelelo tsa boleo tse re ka se kang ra di tila—loso? Yoo ke ‘mmaba wa rona wa bofelo,’ e leng sera se batho botlhe ba ba sa itekanelang ba se nang maatla a go se fenya. (1 Bakor. 15:26) A mme gone loso ke mmaba yo Jehofa a ka mmoifang? Ela tlhoko se Isaia a neng a se bolelela pele: “O tla kometsa loso ka bosaengkae, mme Morena Molaodimogolo Jehofa o tla phimola dikeledi mo difatlhegong tsotlhe.” (Isa. 25:8) A o kgona go bona nako eo ka leitlho la mogopolo? Go sa tlhole go na le diphitlho, go sa tlhole go na le mabitla e bile go sa tlhole go na le dikeledi tsa khutsafalo! Ruri maemo a tla bo a farologane gotlhelele—go tla bo go na le dikeledi tsa boipelo fa Jehofa a ntse a diragatsa tsholofetso ya gagwe e e itumedisang ya go tsosa baswi! (Bala Isaia 26:19.) Kwa bofelong, matsadi a mantsi a a bakilweng ke loso a tla fola.